इलाहाबाद में भारी मात्रा में विस्फोटक बरामद | इलाहाबाद में भारी मात्रा में विस्फोटक बरामद - Hindi Oneindia
इलाहाबाद में भारी मात्रा में विस्फोटक बरामद
| Published: Sunday, October 19, 2008, 18:16 [IST]
इलाहाबाद, 19 अक्टूबर (आईएएनएस)। इलाहाबाद जिले के मियां का पुरवा इलाके में शनिवार देर रात पुलिस ने एक फैक्टरी में छापामारी कर 150 किलोग्राम विस्फोटक और भारी मात्रा में बम बनाने की सामग्री बरामद की।
जिले के मऊ आइमा थाना प्रभारी अब्दुल हलीम ने रविवार को आईएएनएस को बताया, "मियां का पुरवा इलाके में एक पटाखा फैक्टरी में छापेमारी के दौरान 150 किलोग्राम विस्फोटक पदार्थ और भारी मात्रा में बम बनाने की सामग्री बरामद हुई है।"
अधिकारी ने बताया कि अवैध रूप से फैक्टरी चलाने के आरोप में नदीम, सईद, फारूख और जहीर के खिलाफ मामला दर्ज कर उनकी तलाश की जा रही है। विस्फोटक पदार्थो का जखीरा बरामद होने से प्रशासन सकते में है।
वरिष्ठ अधीक्षक लालजी शुक्ला ने कहा कि यह मामला गंभीर है और स्थानीय अभिसूचना इकाई (एलआईयू) की मदद से इसकी जांच की जा रही है। उल्लेखनीय है कि मऊ आइमा राज्य का ऐसा इलाका है, जहां सबसे ज्यादा पटाखे तैयार किए जाते हैं। पुलिस ने मुताबिक इलाके के करीब 400 परिवार इस कारोबार से जुड़े हैं।
Story first published: Sunday, October 19, 2008, 18:16 [IST]